62022CJ0368
SENTENZA TAL-QORTI TAL-ĠUSTIZZJA (Is-Sitt Awla)
25 ta’ Mejju 2023 (
*1
)
“Rinviju għal deċiżjoni preliminari – Regolament (KEE) Nru 2658/87 – Unjoni doganali – Tariffa doganali komuni – Klassifikazzjoni tariffarja – Nomenklatura Magħquda – Intestatura 7307 – Tagħmir ta’ tubi jew pajpijiet – Subintestatura 73072210 – Sleeves”
Fil-Kawża C‑368/22,
li għandha bħala suġġett talba għal deċiżjoni preliminari skont l-Artikolu 267 TFUE, imressqa mill-Vestre Landsret (il-Qorti tal-Appell tar-Reġjun tal-Punent, id-Danimarka), permezz ta’ deċiżjoni tad-9 ta’ Mejju 2022, li waslet fil-Qorti tal-Ġustizzja fit-8 ta’ Ġunju 2022, fil-proċedura
Skatteministeriet
vs
Danish Fluid System Technologies A/S,
IL-QORTI TAL-ĠUSTIZZJA (Is-Sitt Awla),
komposta minn P. G. Xuereb (Relatur), President ta’ Awla, T. von Danwitz u I. Ziemele, Imħallfin,
Avukat Ġenerali: A. M. Collins,
Reġistratur: A. Calot Escobar,
wara li rat il-proċedura bil-miktub,
wara li kkunsidrat l-osservazzjonijiet ippreżentati:
–
għall-Gvern Daniż, minn C. Maertens, bħala aġent, assistita minn B. Søes Petersen, avukata,
–
għall-Kummissjoni Ewropea, minn K. Rasmussen u M. Salyková, bħala aġenti,
wara li rat id-deċiżjoni meħuda, wara li nstema’ l-Avukat Ġenerali, li taqta’ l-kawża mingħajr konklużjonijiet,
tagħti l-preżenti
Sentenza
1
It-talba għal deċiżjoni preliminari tirrigwarda l-interpretazzjoni tas-subintestatura 73072210 tan-Nomenklatura Magħquda li tinsab fl-Anness I tar-Regolament tal-Kunsill (KEE) Nru 2658/87 tat-23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni (ĠU Edizzjoni Speċjali bil-Malti, Kapitolu 2, Vol. 2, p. 382), kif emendata bir-Regolament tal-Kunsill (KE) Nru 254/2000 tal-31 ta’ Jannar 2000 (ĠU Edizzjoni Speċjali bil-Malti, Kapitolu 2, Vol. 9, p. 357) (iktar ’il quddiem ir-“Regolament Nru 2658/87”), fil-verżjonijiet tiegħu li jirriżultaw, suċċessivament, mir-Regolament tal-Kummissjoni (KE) Nru 948/2009, tat-30 ta’ Settembru 2009 (ĠU 2009, L 287, p. 1, rettifika fil-ĠU L 149, 15.6.2010, p. 27), tar-Regolament tal-Kummissjoni (UE) Nru 861/2010 tal-5 ta’ Ottubru 2010 (ĠU 2010, L 284, p. 1), tar-Regolament tal-Kummissjoni (UE) Nru 1006/2011 tas-27 ta’ Settembru 2011 (ĠU 2011, L 282, p. 1, rettifika fil-ĠU L 290, 9.11.2011, p. 6, ĠU L 52, 24.2.2012, p. 32, ĠU L 226, 22.8.2012, p. 8), u tar-Regolament ta’ Implimentazzjoni tal-Kummissjoni (UE) Nru 927/2012 tad-9 ta’ Ottubru 2012 (ĠU 2012, L 304, p. 1) (iktar ’il quddiem in-“NM”).
2
Din it-talba tressqet fil-kuntest ta’ kawża bejn l-iSkatteministeriet (il-Ministeru tat-Taxxa, id-Danimarka) u Danish Fluid System Technologies A/S (iktar ’il quddiem “DFST”) dwar il-klassifikazzjoni tariffarja ta’ ħames tagħmir ta’ tubi u pajpijiet.
Il-kuntest ġuridiku
Is-SA
3
Is-Sistema Armonizzata għad-Deskrizzjoni u Kodifikazzjoni ta’ Merkanzija (iktar ’il quddiem is-“SA”), ġiet stabbilita permezz tal-Konvenzjoni Internazzjonali dwar is-sistema armonizzata għad-deskrizzjoni u kodifikazzjoni ta’ merkanzija, konkluża fi Brussell fl-14 ta’ Ġunju 1983, fil-qafas tal-Organizzazzjoni Dinjija tad-Dwana (ODD) u approvata, flimkien mal-Protokoll ta’ Emenda tagħha tal-24 ta’ Ġunju 1986, f’isem il-Komunità Ekonomika Ewropea, permezz tad-Deċiżjoni tal-Kunsill 87/369/KEE tas-7 ta’ April 1987 (ĠU Edizzjoni Speċjali bil-Malti, Kapitolu 2, Vol. 2, p. 288). In-noti ta’ spjega tas-SA ġew elaborati fi ħdan l-ODD, skont id-dispożizzjonijiet ta’ din il-konvenzjoni.
4
Skont il-punt 2 tal-Artikolu 3(1)(a) tal-konvenzjoni msemmija, kull parti kontraenti timpenja ruħha li tapplika r-regoli ġenerali għall-interpretazzjoni tas-SA kif ukoll in-noti kollha tat-taqsimiet, tal-kapitoli u tas-subintestaturi u li ma tibdilx il-portata tat-taqsimiet, tal-kapitoli, tal-intestaturi jew tas-subintestaturi.
5
In-noti ta’ spjega dwar l-intestatura 7307 tas-SA huma fformulati kif ġej:
“Din l-intestatura tinkludi diversi oġġetti tal-ħadid jew azzar, intiżi essenzjalment sabiex jgħaqqdu bejniethom pajpijiet jew elementi ta’ pajp jew pajp ma’ apparat ieħor, jew inkella sabiex jagħlqu ċerti elementi ta’ pajpijiet, bl-esklużjoni ta’ ċerti oġġetti li, minkejja intiżi għall-muntaġġ ta’ pajpijiet u katusi (pereżempju sleeves li jitwaħħlu mal-ħitan sabiex isostnu l-pajpijiet, l-isleeves li jservu sabiex jitwaħħlu l-pajpijiet rotob fuq elementi riġidi bħall-katusi, viti jew partijiet li jgħaqqdu, eċċ.), ma jagħmlux parti integrali minnhom (Nri 73.25 jew 73.26).
Il-konnessjoni jew it-tgħaqqid għandhom isiru:
–
jew bl-invitar għal fittings fonduti jew tal-azzar bil-kamin,
–
jew permezz ta’ wweldjar tarf ma’ tarf jew iwweldjar wara li jiġu ppakkjati jew imdaħħla f’xulxin, għall-fittings għall-iwweldjar tal-azzar. Fil-każ ta’ wweldjar tarf ma’ tarf, it-truf tal-aċċessorji u tat-tubi għandhom jinqatgħu qatgħa dritta jew iċċanfrinata,
–
jew permezz ta’ kuntatt għal aċċessorji tal-azzar li jistgħu jitneħħew.
Fost it-tagħmir ta’ tubi u pajpijiet inklużi hawn, wieħed jista’ jiċċita l-flanġijiet ċatti jew b’ħolqa tal-metall mikwija f’forġa, il-liwjiet minkeb u liwjiet, adattaturi (reducers), adattaturi fil-forom ta’ T, is-slaleb u s-saddieda, il-pajpijiet għal welding tarf ma’ tarf, il-fittings b’liwja mqabbża li ssir biex jinqabeż ostakolu (offsets), fittings multifergħat, il-fittings simili għal balavostri ċilindriċi, il-viti bil-kamin, is-sleeves u l-pajpijiet ta’ konġunzjoni bil-kamin (nipples), il-pajpijiet ta’ għaqda (unions), il-filtri, il-washers għall-pajpijiet, il-morsi u l-ħoloq metalliċi ta’ konġunzjoni.
[…]” [traduzzjoni mhux uffiċjali]
In-NM
6
Kif jirriżulta mill-Artikolu 1(1) tar-Regolament Nru 2658/87, in-NM, stabbilita mill-Kummissjoni Ewropea, tirregola l-klassifikazzjoni tariffarja tal-merkanzija importata fl-Unjoni Ewropea. Hija tirriproduċi l-intestaturi u s-subintestaturi b’sitt numri tas-SA, iżda s-seba’ u t-tmien numru jifformaw subdiviżjonijiet li huma speċifiċi għaliha.
7
Skont l-Artikolu 12(1) tar-Regolament Nru 2658/87, il-Kummissjoni għandha tadotta, kull sena, regolament li jirriproduċi l-verżjoni kompleta tan-NM, flimkien mar-rati tad-dazji doganali komuni skont l-Artikolu 1, kif jirriżulta minn miżuri adottati mill-Kunsill tal-Unjoni Ewropea jew mill-Kummissjoni. Dan ir-regolament għandu jiġi ppubblikat f’Il-Ġurnal Uffiċjali tal-Unjoni Ewropea mhux iktar tard mill-31 ta’ Ottubru u huwa applikabbli mill-1 ta’ Jannar tas-sena ta’ wara.
8
Skont ir-regoli ġenerali għall-interpretazzjoni tan-NM, li jinsabu fl-ewwel parti, Titolu I, Taqsima A tal-Anness I tar-Regolament Nru 2658/87:
“Il-klassifikazzjoni ta’ oġġetti fin-[NM] għandha tkun irregolata mill-prinċipji li ġejjin:
1.
It-titoli tat-taqsimiet, tal-kapitoli u tas-subkapitoli qed jingħataw biss għal finijiet ta’ ħeffa tar-referenza; għal finijiet legali, il-klassifikazzjoni għandha tkun deċiża skont it-termini tal-intestaturi u n-noti ta’ kwalunkwe taqsima jew kapitolu relattiv u, sakemm dawn l-intestaturi jew in-noti ma jesiġux mod ieħor, skont id-dispożizzjonijiet li ġejjin.
[…]
6.
Għal finijiet legali, il-klassifikazzjoni ta’ oġġetti fis-subintestaturi ta’ intestatura għandha tiġi stabbilita skont it-termini ta’ dawk is-subintestaturi u kwalunkwe noti tas-subintestatua relatati u, mutatis mutandis skont ir-regoli ta’ hawn fuq, bil-kundizzjoni li s-subintestaturi fl-istess livell biss ikunu komparabbli. Għall-finijiet ta’ din ir-regola, it-taqsima relattiva u n-noti tal-kapitolu japplikaw ukoll, sakemm il-kuntest ma jitlobx mod ieħor.”
9
L-Anness I tar-Regolament Nru 2658/87 jinkludi t-tieni parti, intitolata “Skeda ta’ Dazji Doganali”, li t-Taqsima XV tagħha hija intitolata “Metalli ta’ valur baxx u oġġetti ta’ metalli ta’ valur baxx”. Din it-taqsima tinkludi l-Kapitolu 73, intitolat “Oġġetti ta’ ħadid jew azzar”, li l-intestatura 7307 tiegħu hija fformulata kif ġej:
Kodiċi NM
Deskrizzjoni
Rata ta’ dazju konvenzjonali (%)
Unità Supplimentari
7307
Fittings ta’ tubi u pajpijiet (eż. couplings, elbows, sleeves) tal-ħadid jew tal-azzar:
– Fittings fonduti:
[…]
[…]
[…]
[…]
– Oħrajn, tal-azzar inossidabbli:
7307 21 00
– – Flanġijiet
3.7
–
7307 22
– – Elbows, liwjiet u sleeves bil-kamin:
7307 22 10
– – – Sleeves
Eżenti
–
7307 22 90
– – – Elbows u liwjiet
3.7
–
7307 23
– – Fittings iwweldjati tarf ma’ tarf (butt welding):
[…]
[…]
[…]
[…]
7307 29
– – Oħrajn:
7307 29 10
– – – Bil-kamin
3.7
–
7307 29 30
– – – għall-iwweldjar
3.7
–
7307 29 90
– – – Oħrajn:
3.7
–
– Oħrajn:
[…]
[…]
[…]
[…]
10
Skont it-tieni inċiż tal-Artikolu 9(1)(a) tar-Regolament Nru 2658/87, il-Kummissjoni għandha tħejji noti ta’ spjega għan-NM, li hija għandha tippubblika b’mod regolari f’Il-Ġurnal Uffiċjali tal-Unjoni Ewropea. Dawk ippubblikati fis-7 ta’ Mejju 2008 (ĠU 2008, C 112, p. 8) u fis-6 ta’ Mejju 2011 (ĠU 2011, C 137, p. 1), applikabbli fid-data tal-importazzjonijiet inkwistjoni fil-kawża prinċipali, ma fihomx noti distinti għas-subintestaturi 73072210 u 73072910 tan-NM.
It-tariffa integrata tal-Unjoni Ewropea (TARIC).
11
Il-ħames premessa tar-Regolament Nru 2658/87 tistabbilixxi:
“Billi xi miżuri partikulari tal-Komunità ma jistgħux jitħaddmu fil-qafas [tan-NM]; Billi għalhekk jenħtieġ li jinħolqu sub-diviżjonijiet oħra Komunitarji u li dawn jinġabru f’tariffa magħquda tal-Komunitajiet Ewropej (Taric); […]”
12
L-Artikolu 2 ta’ dan ir-regolament jipprevedi:
“[TARIC], li tħaddan fiha l-ħtiġiet kollha ta’ Tariffa Doganali Komuni, l-statistiċi esterni tal-kummerċ, il-linji politiċi kummerċjali, agrikoli u linji politiċi oħra tal-Komunità rigward l-importazzjoni u l-esportazzjoni ta’ oġġetti, għandha tiġi stabbilita mill-Kummissjponi.
It-Tariffa għandha tkun ibbażata fuq in-[NM] u jkun fiha:
(a)
il-miżuri li jinsabu f’dawn ir-Regolamenti;
(b)
is-suddiviżjonijiet Komunitarji addizzjonali, msejħa “Subartikoli tat-TARIC”, li huma meħtieġa għall-implimetazzjoni ta’ miżuri Komunitarji speċifiċi mniżżla fl-Anness II;
[…]”
13
Fir-rigward tas-subintestatura 73072210 tan-NM, it-TARIC tipprevedi żewġ kodiċijiet, jiġifieri l-kodiċi TARIC 7307221010 (sleeves maħsuba għal ċerti tipi ta’ vetturi tal-ajru) u l-kodiċi TARIC 7307221090 (sleeves oħra). Fir-rigward tas-subintestatura 73072910 tan-NM, it-TARIC fiha wkoll żewġ kodiċijiet, jiġifieri l-kodiċi TARIC 7307291010 (kamini oħrajn, maħsuba għal ċerti tipi ta’ vetturi tal-ajru) u l-kodiċi TARIC 7307291090 (kamini oħrajn).
Il-kawża prinċipali u d-domanda preliminari
14
DFST, kumpannija stabbilita fid-Danimarka, teżerċita attività ta’ importazzjoni ta’ aċċessorji ta’ pajpijiet provenjenti mill-manifattur Amerikan Swagelok. Il-parti l-kbira tal-oġġetti importati jiġu sussegwentement esportati, prinċipalment lejn ir-Russja u lejn l-Ukrajna, u jintużaw għall-assemblaġġ ta’ pajpijiet trattati b’mod speċjali li jintużaw, fost l-oħrajn, fl-industriji farmaċewtiċi, petrokimiċi, taż-żejt u tal-gass.
15
Matul is-sajf tal-2013, l-awtoritajiet fiskali Daniżi wettqu kontroll ta’ diversi aċċessorji ta’ tubi u pajpijiet importati minn DFST bejn Ottubru 2010 u Awwissu 2013.
16
Fil-kuntest ta’ dan il-kontroll, dawn l-awtoritajiet ġabru għaxar fittings ta’ tubi u pajpijiet, kollha ddikjarati bħala sleeves bil-kamin tal-azzar inossidabbli, li jaqgħu taħt il-kodiċi TARIC 7307221090 li għalih hija prevista rata ta’ dazji doganali ta’ 0 %, għal spezzjoni fil-fond. Il-kawża quddiem il-Vestre Landsret (il-Qorti tal-Appell tar-Reġjun tal-Punent, id-Danimarka), li hija l-qorti tar-rinviju, tirrigwarda biss il-klassifikazzjoni ta’ ħamsa minn dawn il-prodotti, jiġifieri l-prodotti Nri 2 sa 5 u 10 (iktar ’il quddiem il-“prodotti inkwistjoni”).
17
Skont l-indikazzjonijiet li jinsabu fil-katalgu tal-manifattur, il-prodott Nru 2 huwa straight fitting union (konnettur dritt), il-prodott Nru 3 jikkorrispondi għal straight fitting male connector (konnettur maskili dritt), il-prodott Nru 4 huwa straight fitting female connector (konnettur femminili dritt), il-prodott Nru 5 jikkorrispondi għal straight fitting reducer (konnettur ta’ riduzzjoni dritt) u l-prodott Nru 10 huwa tube adapter male (adattatur għal-pajp maskili).
18
Għall-finijiet tal-imsemmi kontroll, l-awtoritajiet fiskali Daniżi talbu lill-istitut ta’ analiżi Force Technology (iktar ’il quddiem l-“istitut ta’ analiżi”) sabiex jeżamina l-prodotti inkwistjoni u sabiex jagħmel proposti ta’ klassifikazzjoni.
19
Skont l-istitut ta’ analiżi, il-prodott Nru 2 jikkonsisti “f’tubu qasir mgħammar, fin-nofs, b’element eżagonali li huwa adattat għall-użu ta’ spanner eżagonali u [li għandu], fuq iż-żewġ naħat, konnettur għall-issikkar bi skorfina u b’ċurkett tal-metall [ferrule] li jifformaw parti minnha”. Il-prodott Nru 3 jikkonsisti “f’tubu qasir mgħammar, fin-nofs, b’element eżagonali adattat għall-użu ta’ spanner eżagonali, kif ukoll, minn naħa, b’kamin għall-fittings tal-gass u, min-naħa l-oħra, b’kamin bi skorfina u b’ċurkett tal-metall [ferrule] li jifformaw parti minnha”. Għal dak li jirrigwarda l-prodott Nru 4, dan huwa “tubu qasir li naħa waħda tiegħu hija sleeve (female connector [konnettur femminili]), jiġifieri tarf eżagonali bil-kamin intern, u li n-naħa l-oħra tiegħu hija konnettur għall-issikkar bi skorfina (nut) b’żewġt iċrieket tal-metall [ferrules]”. Il-prodott Nru 5 jikkonsisti “f’tubu qasir mgħammar, fin-nofs, b’element eżagonali adattat għall-użu ta’ spanner eżagonali, kif ukoll, minn naħa, b’konnettur għall-issikkar b’kamin bl-iskorfina u biċ-ċrieket tal-metall [ferrules] li jifformaw parti minnha”. Fl-aħħar nett, fir-rigward tal-prodott Nru 10, dan huwa “tubu qasir mgħammar, fin-nofs, b’element eżagonali adattat għall-użu ta’ spanner eżagonali, kif ukoll, minn naħa, b’kamin għall-fittings tal-gass”.
20
L-istitut ta’ analiżi kkonkluda li l-prodotti inkwistjoni ma setgħux jitqiesu bħala “sleeves”, peress li dawn ma kinux partijiet qosra ta’ tubu, bil-kamin intern jew mhux bil-kamin, li jippermettu li jiġu konnessi żewġ pajpijiet billi dawn jiġu invitati fis-sezzjoni ta’ tubu jew billi sempliċement jiġu mbuttati fih.
21
Permezz ta’ deċiżjoni tal-15 ta’ Ottubru 2013, li tirreferi għall-eżami mwettaq mill-istitut ta’ analiżi, li kien ikkonkluda li ebda wieħed mill-prodotti inkwistjoni ma seta’ jiġi kklassifikat bħala “sleeve”, l-awtoritajiet fiskali Daniżi kklassifikaw il-prodotti inkwistjoni taħt il-kodiċi TARIC 7307291090.
22
DFST ikkontestat din id-deċiżjoni quddiem l-awtorità amministrattiva kompetenti f’dan il-qasam, jiġifieri l-Landsskatteretten (il-Kummissjoni Fiskali Nazzjonali, id-Danimarka), li, permezz ta’ deċiżjoni tas-27 ta’ Settembru 2019, qieset li l-prodotti inkwistjoni, li hija qieset bħala tat-tip “straight tube fittings” (tagħmir ta’ tubi u pajpijiet dritt), ma kellhomx jiġu kklassifikati taħt il-kodiċi TARIC 7307291090 bħala prodotti oħra bil-kamin tal-azzar inossidabbli, iżda li kellhom pjuttost, fid-dawl tal-karatteristiċi u tal-proprjetajiet oġġettivi tagħhom, jiġu kklassifikati taħt il-kodiċi TARIC 7307221090, bħala sleeves bil-kamin tal-azzar inossidabbli, skont l-ewwel u s-sitt regoli ġenerali għall-interpretazzjoni tan-NM.
23
Permezz ta’ rikors tad-19 ta’ Diċembru 2019, il-Ministeru tat-Taxxa ppreżenta rikors kontra din id-deċiżjoni quddiem il-qorti tar-rinviju.
24
Quddiem din il-qorti, il-Ministeru tat-Taxxa jsostni li l-prodotti inkwistjoni ma jistgħux jiġu kklassifikati taħt il-kodiċi TARIC 7307221090, peress li dawn ma humiex “sleeves”, iżda jaqgħu taħt il-kodiċi TARIC 7307291090. Fil-fatt, il-prodotti inkwistjoni huma kollha bil-kamin estern u diversi minnhom ukoll għandhom ċrieket li jissikkaw. Fid-dawl tad-definizzjonijiet rispettivi tat-termini “sleeve” u “nipple [pajp ta’ konġunzjoni bil-kamin]” f’diversi dizzjunarji u minn sorsi oħra, li minnhom jirriżulta li t-terminu “sleeve” huwa ddefinit bħala li jirreferi għas-sezzjoni ta’ tubu li hija l-kontroparti tas-sezzjoni ta’ tubu indikata bit-terminu “nipple” u li nipple hija sistematikament deskritta bħala li għandha kamin fuq barra, dawn il-prodotti ma jistgħux għalhekk jiġu kklassifikati bħala sleeves.
25
Min-naħa l-oħra, DFST issostni, billi tibbaża ruħha b’mod partikolari fuq in-noti ta’ spjega dwar l-intestatura 7307 tan-NM kif ukoll fuq ir-regoli ġenerali u l-prinċipji dwar il-klassifikazzjoni tal-merkanzija fis-SA, li l-prodotti inkwistjoni ġew ikklassifikati korrettament taħt il-kodiċi TARIC 7307221090. Din il-konklużjoni ma hijiex ikkontestata mill-estratti ta’ dizzjunarji magħżula arbitrarjament.
26
L-informazzjoni tariffarja vinkolanti (ITV) Irlandiża bir-referenza IE 08NT‑14-284-03, li tikkonċerna l-prodott Nru 2, kif ukoll seba’ ITT oħra jikkonfermaw barra minn hekk li l-awtoritajiet fiskali ta’ pajjiżi oħra tal-Unjoni jikklassifikaw merkanzija bħall-prodotti inkwistjoni taħt il-kodiċi TARIC 7307221090. L-ITV Spanjola bir-referenza ES-2014-000535-0324/14 turi barra minn hekk li manku jista’ jinkludi kamin estern.
27
F’dawn iċ-ċirkustanzi, il-Vestre Landsret (il-Qorti tal-Appell tar-Reġjun tal-Punent, id-Danimarka) iddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domanda preliminari li ġejja:
“Is-subintestatura 73072210 tan-Nomenklatura Magħquda tat-Tariffa Doganali Komuni, fir-redazzjoni tagħha li tirriżulta mill-Anness I tar-[Regolament Nru 861/2010,] għandha tiġi interpretata fis-sens li hija tinkludi merkanzija bħal dik inkwistjoni fil-kawża prinċipali?”
Fuq id-domanda preliminari
Osservazzjonijiet preliminari
28
Fid-domanda preliminari tagħha, il-qorti tar-rinviju tirreferi għan-NM fil-verżjoni tagħha li tirriżulta mill-Anness I tar-Regolament Nru 861/2010, li kien applikabbli fl-2011. Madankollu, mill-informazzjoni pprovduta minn din il-qorti jirriżulta li l-importazzjonijiet li taw lok għall-kawża prinċipali seħħew bejn Ottubru 2010 u Awwissu 2013. Għalhekk jidher, fatt li madankollu għandu jiġi vverifikat mill-qorti tar-rinviju, li l-verżjonijiet tan-NM applikabbli għall-kawża prinċipali huma dawk li jirriżultaw, rispettivament, mir-Regolament Nru 948/2009, li emenda n-NM mill-1 ta’ Jannar 2010, mir-Regolament Nru 861/2010, li emenda n-NM mill-1 ta’ Jannar 2011, mir-Regolament Nru 1006/2011, li emenda n-NM mill-1 ta’ Jannar 2012, u mir-Regolament ta’ Implimentazzjoni Nru 927/2012, li emenda n-NM mill-1 ta’ Jannar 2013.
29
Madankollu, peress li l-formulazzjoni tad-dispożizzjonijiet tan-NM rilevanti għall-kawża prinċipali hija l-istess f’dawn il-verżjonijiet kollha, huwa biżżejjed li tiġi eżaminata d-domanda magħmula billi tittieħed inkunsiderazzjoni n-NM fil-verżjoni tagħha li tirriżulta mill-Anness I tar-Regolament Nru 861/2010.
Fuq id-domanda magħmula
30
Preliminarjament, għandu jitfakkar li, meta l-Qorti tal-Ġustizzja tiġi adita b’rinviju għal deċiżjoni preliminari dwar il-klassifikazzjoni tariffarja, ir-rwol tagħha huwa li tagħti kjarifika lill-qrati nazzjonali dwar il-kriterji li permezz tagħhom dawn ikunu jistgħu jikklassifikaw b’mod korrett il-prodotti inkwistjoni skont in-NM pjuttost milli tagħmel din il-klassifikazzjoni hija stess. Din il-klassifikazzjoni tirriżulta minn evalwazzjoni purament fattwali li ma huwiex kompitu tal-Qorti tal-Ġustizzja li twettaq fil-kuntest ta’ rinviju għal deċiżjoni preliminari (sentenza tal-20 ta’ Ottubru 2022, Mikrotīkls, C‑542/21, EU:C:2022:814, punt 21 u l-ġurisprudenza ċċitata).
31
Barra minn hekk, għandu jiġi enfasizzat li, skont ġurisprudenza stabbilita, fil-kuntest tal-proċedura ta’ kooperazzjoni bejn il-qrati nazzjonali u l-Qorti tal-Ġustizzja, stabbilita fl-Artikolu 267 TFUE, hija din tal-aħħar li għandha tagħti lil qorti nazzjonali risposta utli li tippermettilha taqta’ t-tilwima li jkollha quddiemha. Minn din il-perspettiva, hija l-Qorti tal-Ġustizzja, skont il-każ, li għandha tifformula mill-ġdid id-domandi mressqa quddiemha (sentenza tat-8 ta’ Settembru 2016, Schenker, C‑409/14, EU:C:2016:643, punt 72 u l-ġurisprudenza ċċitata).
32
F’dan il-każ, mid-deċiżjoni tar-rinviju jirriżulta li, permezz tad-domanda tagħha, il-qorti tar-rinviju tistaqsi, essenzjalment, jekk is-subintestatura 73072210 tan-NM għandhiex tiġi interpretata fis-sens li tagħmir ta’ tubi u pajpijiet tal-azzar inossidabbli, minbarra fittings fonduti, li għandu kamin estern u li ma jikkostitwixxix sezzjonijiet qosra ta’ tubu, bil-kamin intern, li jippermetti li jiġu konnessi żewġ pajpijiet billi dawn jiġu invitati f’tali aċċessorju jew billi sempliċement jiddaħħlu fl-imsemmi aċċessorju, jistgħux jitqiesu li huma “sleeves” li jaqgħu taħt din is-subintestatura.
33
Mill-ġurisprudenza stabbilita tal-Qorti tal-Ġustizzja jirriżulta li, fl-interess taċ-ċertezza legali u tal-faċilità tal-kontrolli, il-kriterju deċiżiv għall-klassifikazzjoni tariffarja tal-merkanzija għandu jitfittex, b’mod ġenerali, fil-karatteristiċi u fil-kwalitajiet oġġettivi tagħha, kif iddefiniti mill-formulazzjoni tal-intestatura tal-imsemmija NM u tan-noti tat-taqsimiet jew tal-kapitoli tagħha (sentenza tat-30 ta’ April 2020, DHL Logistics (Slovakkja), C‑810/18, EU:C:2020:336, punt 25 u l-ġurisprudenza ċċitata).
34
Konformement mar-regoli ġenerali għall-interpretazzjoni tan-NM, il-klassifikazzjoni tal-merkanzija taħt is-subintestaturi tal-istess intestatura hija legalment iddeterminata skont it-termini ta’ dawn is-subintestaturi u tan-noti tas-subintestaturi, tat-taqsimiet jew tal-kapitoli, filwaqt li l-formulazzjoni tat-titoli tat-taqsimiet, tal-kapitoli jew tas-subkapitoli jitqiesu li għandhom biss valur indikattiv.
35
Barra minn hekk, in-noti ta’ spjega, imħejjija mill-Kummissjoni, fir-rigward tan-NM, u dawk adottati mill-ODD, fir-rigward tas-SA, jikkontribwixxu b’mod importanti għall-interpretazzjoni tal-portata tad-diversi intestaturi tariffarji, mingħajr madankollu ma huma legalment vinkolanti. In-noti ta’ spjega għan-NM, li ma jissostitwixxux dawk tas-SA, għandhom jitqiesu li huma komplementari għal dawn tal-aħħar u kkonsultati flimkien magħhom (sentenza tal-15 ta’ April 2021, Vogel Import Export, C‑62/20, EU:C:2021:288, punt 31 u l-ġurisprudenza ċċitata).
36
F’dan il-każ, l-intestatura 7307 tan-NM tirrigwarda l-aċċessorji ta’ tubi u pajpijiet fonduti, tal-ħadid jew tal-azzar. Hija tinkludi tliet kategoriji, li l-ewwel waħda minnhom hija indikata bit-terminu “Fittings fonduti”, it-tieni waħda bit-terminu “Oħrajn, tal-azzar inossidabbli:” u t-tielet waħda bit-terminu “Oħrajn”.
37
Huwa paċifiku bejn il-partijiet fil-kawża prinċipali li l-prodotti inkwistjoni jaqgħu taħt it-tieni waħda minn dawn il-kategoriji. Din il-kategorija tistabbilixxi distinzjoni bejn erba’ subkategoriji, jiġifieri, l-ewwel nett, il-“flanġijiet”, it-tieni nett, l-“elbows, liwjiet u sleeves bil-kamin:”, fosthom is-“sleeves”, imsemmija fis-subintestatura 73072210 tan-NM, it-tielet nett, il-“fittings iwweldjati tarf ma’ tarf (butt welding)”, u, ir-raba’ nett, l-aċċessorji ta’ pajpijiet “oħrajn”, inklużi l-aċċessorji l-oħra ta’ tubi jew pajpijiet bil-kamin, imsemmija fis-subintestatura 73072910 tan-NM. Fir-rigward ta’ kategorija residwa, din is-subintestatura tal-aħħar tirreferi konsegwentement għall-aċċessorji ta’ tubi jew pajpijiet bil-kamin tal-azzar inossidabbli minbarra dawk imsemmija fl-ewwel tliet subkategoriji. Huwa paċifiku bejn il-partijiet fil-kawża prinċipali li l-prodotti inkwistjoni jaqgħu jew taħt it-tieni, jew taħt ir-raba’ minn dawn is-subkategoriji skont jekk jistgħux jitqiesu jew le bħala “sleeves” bil-kamin.
38
Għaldaqstant, għandu jiġi ddeterminat x’inhu kopert mill-kunċett ta’ “sleeves”, fis-sens tas-subintestatura 73072210 tan-NM.
39
Dan il-kunċett la huwa ddefinit fin-NM jew fis-SA, u lanqas fin-noti ta’ spjega tan-NM jew f’dawk ta’ spjega tas-SA.
40
F’dan il-kuntest, għandu jiġi rrilevat li, skont ġurisprudenza stabbilita, it-tifsira u l-portata tat-termini li għalihom id-dritt tal-Unjoni ma jagħti ebda definizzjoni għandhom jiġu stabbiliti skont it-tifsira komuni tagħhom fil-lingwaġġ ta’ kuljum, filwaqt li jittieħed inkunsiderazzjoni l-kuntest li jintużaw fih u l-għanijiet imfittxija mil-leġiżlazzjoni li jifformaw parti minnha (sentenza tas-26 ta’ Marzu 2020, Pfizer Consumer Healthcare, C‑182/19, EU:C:2020:243, punt 48 u l-ġurisprudenza ċċitata).
41
Fir-rigward, fl-ewwel lok, tas-sens komuni fil-lingwaġġ ta’ kuljum tat-terminu “sleeves”, minn diversi dizzjunarji u sorsi oħra li rreferew għalihom l-awtoritajiet fiskali Daniżi, fil-kawża prinċipali, u l-Gvern Daniż, fl-osservazzjonijiet bil-miktub tiegħu, jirriżulta li, bid-Daniż, bil-Ġermaniż u bl-Ingliż, t-terminu “sleeve” huwa ddefinit bħala tubu qasir, intiż biex idur madwar l-estremitajiet ta’ żewġ pajpijiet u li l-aċċessorju ta’ tubi u ta’ pajpijiet hekk indikat huwa l-kontroparti ta’ dak indikat mit-terminu “nipple”, fejn l-aċċessorju hekk indikat huwa ddefinit bħala li jista’ jkun lixx jew bil-kamin estern. Minn dan isegwi li, skont dawn id-dizzjunarji u sorsi, sleeve, jekk ma tkunx lixxa, tista’ tkun biss bil-kamin intern, peress li ma tkunx tista’, inkella, tiddawwar mal-estremitajiet tal-pajpijiet li hija tgħaqqad.
42
Fit-tieni lok, fir-rigward tal-kuntest li fih jintuża l-kunċett ta’ “sleeves”, għandu jiġi rrilevat, l-ewwel nett, li, kif enfasizzat il-Kummissjoni, essenzjalment, fl-osservazzjonijiet bil-miktub tagħha, diversi termini li jindikaw aċċessorji ta’ tubi u pajpijiet fis-SA, fin-NM kif ukoll fin-noti ta’ spjega tas-SA u f’dawk tan-NM jidhru li huma ispirati, f’diversi verżjonijiet lingwistiċi, minn termini li jikkorrispondu għal ċerti forom bħal partijiet tal-ġisem, ittri tal-alfabett jew ħwejjeġ, u konsegwentement jagħtu indikazzjoni fir-rigward tal-forma tat-tip ta’ aċċessorju kkonċernat. Pereżempju, it-termini bid-Daniż “rørknæ” u “rørbøjninger” (“elbows” u “bends” bil-lingwa Ingliża, kif ukoll “coudes [minkeb]” u “courbes [liwjiet]” fil-lingwa Franċiża) jindikaw prodott li, bħal irkoppa (knæ), huwa milwi, l-istess bħat-terminu “muffe” (“sleeve” bil-lingwa Ingliża u “manchon [komma]” bil-lingwa Franċiża) jidher li jindika li l-prodott hekk indikat għandu l-forma ta’ sleeve jew ta’ komma. F’dan ir-rigward, il-fatt li, kif sostniet DFST fil-kawża prinċipali, it-terminu bil-lingwa Daniża “muffe” jista’ jiġi tradott bl-Ingliż b’diversi modi huwa irrilevanti, peress li l-verżjoni Ingliża tan-NM tuża l-kelma “sleeve” sabiex tittraduċi l-kelma “manchon [bil-Franċiż]”.
43
It-tieni nett, peress li n-noti ta’ spjega dwar l-intestatura 7307 tas-SA jirreferu, minbarra għas-sleeves, għal prodotti oħra bħal adattaturi (reducers) u l-pajpijiet ta’ għaqda (unions), għandu jitqies li dawn il-prodotti għandhom jiġu distinti mill-isleeves. Għaldaqstant, fl-ipoteżi fejn il-prodotti inkwistjoni kellhom jitqiesu bħala adattaturi (reducers) u pajpijiet ta’ għaqda (unions), dawn ma jistgħux jitqiesu li jaqgħu taħt is-subintestatura 73072210 tan-NM. Kif irrilevat il-Kummissjoni fl-osservazzjonijiet bil-miktub tagħha, dan jista’ b’mod partikolari jkun il-każ tal-prodotti Nri 2 u 5, peress li dawn il-prodotti huma deskritti mill-produttur bħala straight fitting union (konnettur dritt) u straight fitting reducer (konnettur ta’ riduzzjoni dritt), fatt li għandu jiġi vverifikat mill-qorti tar-rinviju.
44
It-tielet nett, peress li n-noti ta’ spjega tas-SA, billi jsemmu “s-sleeves u n-nipples”, jiddistingwu l-kunċett ta’ “sleeve” minn dak ta’ “nipple”, għandu jitqies li sleeve u nipple huma żewġ prodotti differenti, li kull wieħed minnhom għandu l-karatteristiċi proprji tagħhom. Issa, fid-dawl tad-definizzjonijiet tat-terminu “nipple” li jinsabu f’diversi dizzjunarji u sorsi, li minnhom jirriżulta, hekk kif ġie rrilevat fil-punt 41 ta’ din is-sentenza, li n-nipples, jekk ma jkunux lixxi, jinkludu kamin estern, għandu jiġi konkluż li hija biss id-definizzjoni tal-kelma “sleeve” proposta mill-istitut ta’ analiżi u msemmija fil-punt 20 ta’ din is-sentenza li tippermetti li ssir distinzjoni bejn is-sleeves u n-nipples.
45
Ir-raba’ nett, kif irrilevat il-Kummissjoni fl-osservazzjonijiet bil-miktub tagħha, uħud mill-prodotti inkwistjoni jidhru li għandhom il-karatteristiċi ta’ diversi tipi ta’ tagħmir ta’ tubi u ta’ pajpijiet imsemmija fin-NM jew fin-noti ta’ spjega tas-SA. Peress li, kif ġie rrilevat fil-punt 37 ta’ din is-sentenza, il-kategorija ta’ tagħmir ieħor ta’ tubi u ta’ pajpijiet tal-azzar inossidabbli, minbarra fittings fonduti, tinkludi, minbarra tliet subkategoriji iktar speċifiċi, fosthom dik li tirrigwarda l-“elbows, liwjiet u sleeves bil-kamin”, subkategorija “oħrajn”, tali prodotti għandhom jiġu kklassifikati f’din l-aħħar subintestatura, jiġifieri s-subintestatura 73072910 tan-NM, sa fejn dawn ma jikkorrispondux esklużivament għall-kunċett ta’ “sleeves”, fatt li madankollu għandu jiġi vverifikat mill-qorti tar-rinviju.
46
Minn dan isegwi li tagħmir ta’ tubi u ta’ pajpijiet tal-azzar inossidabbli, minbarra fittings fonduti, bil-kamin fuq barra u li ma jikkostitwixxix partijiet qosra ta’ tubi, bil-kamin intern, li jippermettu li jiġu konnessi żewġ pajpijiet billi dawn jiġu invitati f’tali aċċessorju jew billi jiġu mbuttati fl-imsemmi aċċessorju, għandhom jitqiesu li jaqgħu taħt is-subintestatura 73072910 tan-NM.
47
Din l-evalwazzjoni ma hijiex ikkontestata mill-prassi ta’ ċerti Stati Membri fil-qasam tal-ITV. Fil-fatt, mill-osservazzjonijiet bil-miktub tal-Kummissjoni jirriżulta li l-ITV Irlandiża bir-referenza IE 08NT‑14-284-03, invokata minn DFST fil-kawża prinċipali, ġiet irrevokata. Barra minn hekk, l-ITV l-oħra li l-partijiet fil-kawża prinċipali, il-Gvern Daniż u l-Kummissjoni għamlu riferiment għalihom, rispettivament, fil-kawża prinċipali u fl-osservazzjonijiet bil-miktub tagħhom f’din il-proċedura, jidhru li jikkonfermaw, mingħajr preġudizzju għal xi eċċezzjonijiet, l-imsemmija evalwazzjoni.
48
Fid-dawl ta’ dak li ntqal iktar ’il fuq, ir-risposta għad-domanda magħmula għandha tkun li s-subintestatura 73072210 tan-NM għandha tiġi interpretata fis-sens li tagħmir ta’ tubi u ta’ pajpijiet tal-azzar inossidabbli, minbarra fittings fonduti, bil-kamin fuq barra u li ma jikkostitwixxix partijiet qosra ta’ tubi, bil-kamin intern, li jippermettu li jiġu konnessi żewġ pajpijiet billi dawn jiġu invitati f’tali aċċessorju jew billi jiġu mbuttati fl-imsemmi aċċessorju, ma jistgħux jitqiesu li huma “sleeves” li jaqgħu taħt din is-subintestatura.
Fuq l-ispejjeż
49
Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija din il-qorti li tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.
Għal dawn il-motivi, Il-Qorti tal-Ġustizzja (Is-Sitt Awla) taqta’ u tiddeċiedi:
Is-subintestatura 73072210 tan-Nomenklatura Magħquda, li tinsab fl-Anness I tar-Regolament tal-Kunsill (KEE) Nru 2658/87 tat-23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni, kif emendat permezz tar-Regolament tal-Kunsill (KE) Nru 254/2000 tal-31 ta’ Jannar 2000, fil-verżjoni tiegħu li tirriżulta mir-Regolament tal-Kummissjoni (UE) Nru 861/2010 tal-5 ta’ Ottubru 2010,
għandha tiġi interpretata fis-sens li:
tagħmir ta’ tubi u ta’ pajpijiet tal-azzar inossidabbli, minbarra fittings fonduti, bil-kamin fuq barra u li ma jikkostitwixxix partijiet qosra ta’ tubi, bil-kamin intern, li jippermettu li jiġu konnessi żewġ pajpijiet billi dawn jiġu invitati f’tali aċċessorju jew billi jiġu mbuttati fl-imsemmi aċċessorju, ma jistgħux jitqiesu li huma “sleeves” li jaqgħu taħt din is-subintestatura.
Firem
(
*1
)	Lingwa tal-kawża: id-Daniż.